52. schôdza NR SR - 3.deň - A. dopoludnia
Dátum: 2026-05-28
Poslanec: Remišová, Veronika (SLOVENSKO)
Druh vystúpenia: Vystúpenie v rozprave

Vážené dámy, vážení páni, dovoľte mi vyjadriť sa teda, keď hovoríme o vedeckom výskume, o tom, ako vyzerá veda, ako vyzerá výskum, či vlastne ideme takýmito zákonmi, ktoré sa tu prijímajú, skvalitňovať vedu, skvalitňovať výskum, tak dovoľte mi povedať dva nedávne príklady. Pani poslankyňa Puškárová už odišla. Hoci práve pani poslankyňa Puškárová by tu mala sedieť, pretože to, čo povedal pán Pročko, že jej brat je nielen, myslím, že podpredsedom APVV, ale zároveň je na úrade podpredsedu vlády, ktorý riadi pán Drucker z HLAS-u, kde je generálnym riaditeľom, ktorý má na starosti prideľovanie dotácií alebo grantov. To znamená aj prideľovanie grantov pre vysoké školy, prideľovanie vedecko-výskumných grantov pre firmy. A teraz mi, prosím vás, povedzte, či toto nie je konflikt záujmov. Keď tu sedí pani poslankyňa Puškárová a tam a tam sedí jej brat, ktorý má na starosti prideľovanie grantov. A povedzte mi, či toto nie je konflikt záujmov. Tak ja vám poviem, že je to ukážkový konflikt záujmov. A keď teda chcete počuť, ako vyzerá... Ale keď chcete počuť, ako vyzerá veda a výskum na Slovensku, tak toto, prosím vás pekne, dobre počúvajte. A posúďte sami, obraciam sa aj na poslancov SMER-u, vládnej koalície aj SNS. Či naozaj toto sú priority, ktoré má podporovať naša veda, takže predstavte si, že pán minister Drucker vyhlásil výzvu za 9 miliónov na vesmírny výskum. Už len to, že v našich podmienkach, kde potrebujeme podporovať biotechnológie, onkologický výskum, máme špičkových ľudí na SAV-ke, tak sa vyhlási výzva na vesmírny výskum, 9 miliónov. A teraz počúvajte, čo sa stane. Dve dotácie, dva projekty. Získajú dve firmy s rovnakým konečným užívateľom výhod, ktoré si lí... A má minimálne jedna aj druhá firma minimálne tržby. A viete, ako sa volajú tie projekty? Tak jeden projekt sa volá Komunikácia na orbite. Vau. A druhý projekt sa volá Bezpečná komunikácia vo vesmíre. 5 miliónov € dva projekty. A teraz mi, prosím vás, povedzte všetci, všetci, ktorým záleží na vede, výskume, inováciách, nejakej vedomostnej ekonomike, ktorá je založená práve na inováciách, tak mi povedzte, či toto je naozaj spôsob, ako podporovať slovenskú vedu. Komunikácia na orbite, Bezpečná komunikácia vo vesmíre, 5 miliónov €, čiže v podstate z tej dotácie 9 miliónov €, ktorú vyhlásil Drucker, tak viac ako polovicu zoberú dve firmy s rovnakým konečným užívateľom výhod, ktorý, mimochodom, ešte to pokladám celkom za drzosť, sa vyhrážal jednému z denníkov, že ich bude žalovať, lebo neviem čo, asi sa mu nepáči, ako o nich písali. No tak viete, keď vám schvália 5 miliónov € z verejných peňazí, tak nejakú tú mieru kritiky a nejako sa písať musí o vás. A ešte som nepovedala výstupy. Takže, vážené dámy a vážení páni, viete, čo je výstupom jedného z projektov? Skúste uhádnuť. Taká Komunikácia na orbite, čo je výstup? Družica, satelit? Nie. Výstupom je jedna brožúra a dvaja zamestnanci vo výskume. A teraz sa poďme pozrieť na ten druhý projekt. Super projekt. A výstupom druhého sú až dve brožúry. Takže takto my podporujeme, vážené dámy a páni, vedu a výskum. Takto nám záleží na vedcoch, takto nám záleží na vedeckej komunite, takto sa staráme o to, aby Slovensko naozaj, aby sme tu neboli len nejaká výrobná dielňa, ale aby sme tu boli naozaj krajina, ktorá je založená na inovatívnych riešeniach. A inovatívne firmy, skutočne inovatívne firmy, tak tie nedostávajú absolútne žiadnu podporu. A teraz, keď už hovorím o tom... A to vám dokonca podľa nového rokovacieho poriadku 48 minút. Super. Takže, keď už teda hovorím o vede a o výskume, tak vám poviem aj príklad ďalších dotácií. Pani poslankyňa Puškárová tu opäť nie je. Tentokrát na... Je tu. Je. Áno, pani poslankyňa Puškárová, ste sa mi vyhrážali, že dáte na mňa žalobu alebo trestné oznámenie, čo považujem za absolútnu drzosť. To považujem za zastrašovanie a za drzosť. Takže u pána podpredsedu Druckera, predtým to riadil pán poslanec Kmec, ktorého už pomaly ani nevídavam, sa teda rozdávali dotácie, ktoré vo výške desiatok miliónov €... To bolo spolu úhrnom, sa podpísali zmluvy za nejakých 120 miliónov €, a teraz vám poviem, ako sa robí veda, v úvodzovkách slovenská veda, v tejto našej krajinke. A vyskúšam. Tak, najprv minulý rok sa vypísala výzva na hodnotiteľov, priradili sa k projektom odborní hodnotitelia a to boli peniaze zo štátneho rozpočtu. Vážené dámy, páni, peniaze zo štátneho rozpočtu. Tie, ktoré vy musíte konsolidovať. Priradili sa hodnotitelia k projektom, ktorí projekty vyhodnotili. Urobili poradie. A následne nejaká komisia tam na... Odborní hodnotitelia a to boli peniaze zo štátneho rozpočtu. Vážené dámy, páni, peniaze zo štátneho rozpočtu. Tie, ktoré vy musíte konsolidovať. Priradili sa hodnotitelia k projektom, ktorí projekty vyhodnotili. Urobili poradie. A následne nejaká komisia, tam na Úrade podpredsedu vlády, kde sedí aj brat pani poslankyne Puškárovej, komisia zmenila poradie projektov. Polovicu z firiem, ktoré získali najvyšší počet bodov od odborných hodnotiteľov, vyhádzali preč, čiže tie úplne išli do kelu. A namiesto nich tam prišli firmy, ktoré mali o tretinu menej bodov a boli niekde na 98. mieste, sa dostali do top rebríčka najúspešnejších projektov. Takto vyzeralo odborné hodnotenie, ale tým tento príbeh nekončí. Tým tento príbeh nekončí, potom prišiel pán Drucker, ktorý mal ten chaos po pánovi Kmecovi pozametať. Tak on si tam zvolil nejakú bulharskú konštantu, zavolal si nejakých akože českých hodnotiteľov, on ich volal, že zahraničných hodnotiteľov. A to bol v skutočnosti český hodnotiteľ. Mimochodom, vysoko špecifické projekty v oblasti, v oblasti robotizácie, v oblasti digitálnych technológií dal hodnotiť hodnotiteľke, ktorá má prekladateľskú agentúru. Ktorá v živote s touto oblasťou nič nerobila. No a potom následne ešte všetky projekty ešte raz poprehadzoval a rozhodol sa, že podpíše zmluvy len s niektorými. Takže nakoniec podpísal zmluvy v hodnote asi 120 miliónov €. Jeden z projektov je, poviem vám takú perličku, že terapeutická záhrada, zaujímavé, že? Čiže namiesto toho vo výzve, kde sa má podporovať robotika, kde sa má podporovať digitalizácia, kde sa majú podporovať rôzne inovatívne technológie, tak máme terapeutickú záhradku, však dobre? No, čiže pani poslankyňa Puškárová namiesto vyhrážok trestným oznámením by teraz mohla vysvetliť, či naozaj necíti, že ona by nemala predkladať vysokoškolské zákony. Že by sa do toho nemala vôbec montovať, keď jej brat je na takýchto dôležitých pozíciách. A ja to pokladám naozaj za hanbu, že my podporujeme vo vede a výskume takéto projekty. A mne záleží na tom, pretože ja viem, že vedci zo Slovenskej akadémie vied, však majú mizerné platy. Robia špičkový výskum, majú mizerné platy a potom podľa môjho názoru so slzami v očiach sa dívajú, ako nejaký výskum na orbite tu dostane len tak mirniks dirniks 2,2 – 2,9 milióna, proste na tie dva projekty 5 miliónov €. Toto ja pokladám naozaj za absurdné. Takže, vážené dámy, vážení páni, tu aj skončím. Ale keď budete hovoriť nabudúce alebo schvaľovať vysokoškolské zákony, tak naozaj to robte v prospech vedy, v prospech vedcov a nie jednoducho, že búrate celý systém alebo len znefunkčňujete a znetransparentňujete celý systém. Takže ďakujem. Ďakujem vám veľmi pekne. Ďakujem.